Period: Old Babylonian
Genre: Literary
Transliteration:
<SURFACE>
nam₂ nun-e nam₂ nun-e e₂-ta nam-ta-ab-e₃
{d}en-lil₂ nam₂ nun-e e₂-ta nam-ta-ab-e₃
nam₂ nun-e nam-lugal-la e₂-ta nam-ta-ab-e₃
{d}en-lil₂ kur-kur-ra igi mi-ni-in-il₂-il₂-i
{d}en-lil₂-ra kur ni₂-ba mu-na-il₂-il₂-i
an ub-da 4(diš) {d}en-lil₂-ra {ŋiš}kiri₆-gin₇ mu-na-sig₇
keš₃{ki} saŋ il₂ mu-na-ni-in-ŋal₂
keš₃{ki} kur-kur-ra saŋ il₂-bi
{d}en-lil₂-le keš₃{ki} za₃-mi₂ am₃-ma-ab-be₂
{d}nisaba nu-ka-aš-bi-im
inim-bi-ta sa-gin₇ im-da-an-sur
dub-ba sar-sar šu-še₃ al-ŋa₂-ŋa₂
e₂ muš₃ kalam-ma gud huš aratta
e₂ keš₃{ki} muš₃ kalam-ma gud huš aratta
hur-saŋ-da mu₂-a an-da gu₂ la₂-a
e₂-kur-da mu₂-a kur-ra saŋ il₂-bi
abzu-gin₇ ri-a hur-saŋ-gin₇ sig₇-sig₇-ga gun₃-a
keš₃{ki}gin₇ rib-ba lu₂ ši-in-ga-tum₂-mu
ur-saŋ-bi {aš}{d}aš₇-gi₄-gin₇ rib-ba ama ši-in-ga-u₃-tud
nin-bi {d}nin-tur₅-gin₇ rib-ba-ra a-ba-a igi mu-ni-in-du₈
e₂ 1(diš)-kam-ma
e₂ dug₃ ki dug₃-ga du₃-a
e₂ keš₃{ki} ki dug₃-ga du₃-a e₂ dug₃
ma₂-gur₈ nun-gin₇ an-na dirig-ga
ma₂-gur₈ kug-gin₇ kan₄ si ri-a
ma₂ an-na-gin₇ muš₃ kur-kur-ra
<unk> ma₂ ban₃-da-gin₇ peš₁₀-ta sur-sur-ra
e₂ gud-gin₇ mur ša₄ ninda₂-gin₇ gu₃ nun di
e₂ šag₄-bi-ta lipiš kalam-ma
a-ga-bi-ta zi ki-en-gi-ra
e₂ ib-gal an-ne₂ us₂-sa
e₂ zid-da gal an-ne₂ us₂-sa
e₂ men gal an-ne₂ us₂-sa
e₂ {d}tir-an-na an-ne₂ us₂-sa
e₂ suh₁₀-bi an-šag₄-ga la₂-a
te-me-bi abzu-a sig₉-ga
ŋissu-bi kur-kur-ra dul-la
e₂ an-ne₂ ki ŋar-ra {d}en-lil₂-le za₃-mi₂ dug₄-ga
ama {d}nin-tur₅-ra eš-bar kiŋ₂ dug₄-ga
e₂ keš₃{ki} gurun-na sig₇-ga
keš₃{ki}gin₇ rib-ba lu₂ ši-in-ga-tum₂-mu
ur-saŋ-bi {aš}{d}aš₇-gi₄-gin₇ rib-ba ama ši-in-ga-u₃-tud
nin-bi {d}nin-tur₅-gin₇ rib-ba-ra a-ba-a igi mu-ni-in-du₈
e₂ 2(diš)-kam-ma
e₂ an-še₃ 1(u) šar₂{iku} ki-še₃ 5(diš) šar₂{iku}
e₂ an-še₃ 1(u) bur₃{iku} ki-še₃ 5(diš) bur₃{iku}
e₂ an-še₃ alim ki-še₃ lu-lim
e₂ an-še₃ šeg₉-bar ki-še₃ tarah-maš
e₂ an-še₃ šeg₉-bar gun₃-a ki-še₃ tarah-maš sig₇-ga
e₂ an-še₃ muš-gu₇{mušen}gin₇ sig₇-ga ki-še₃ <unk>{mušen}gin₇ a-e šu₂-a
e₂ an-še₃ ud-gin₇ e₃-a ki-še₃ iti₆-gin₇ barag₂-ga
e₂ an-še₃ šita₂ šul ki-še₃ {ŋiš}tun₃-am₃
e₂ an-še₃ kur-ra-am₃ ki-še₃ idim-ma-am₃
e₂ an-še₃ 3(diš)-kam-bi na-nam
keš₃{ki}gin₇ rib-ba lu₂ ši-in-ga-an-tum₂-mu
ur-saŋ-bi {aš}{d}aš₇-gi₄-gin₇ rib-ba ama ši-in-ga-u₃-tud
nin-bi {d}nin-tur₅-gin₇ rib-ba-ra a-ba-a igi mu-ni-in-du₈
e₂ 3(diš)-kam-ma
...ni₂ gal ši-ri an-ne₂ mu mah sa₄
...kur gal {d}en-lil₂-le nam-ma-ni gal tar-re
...a₂-nun-ŋal₂ {d}a-nun-ke₄-ne uŋ₃ ŋalga šum₂-mu
e₂ ki-tuš ni₂ dub₂-bu diŋir gal-e-ne
e₂ an ki-bi-da ŋiš-hur-bi i₃-hur me sikil šu ba-e...
e₂ kalam ki ŋar-ra zag-ŋar-ra us₂-sa
e₂ kur he₂-ŋal₂ giri₁₇-zal ud zal-zal-le
e₂ {d}nin-hur-saŋ-ŋa₂ zi kalam-ma ki-bi-še₃ ŋar
e₂ hur-saŋ gal šu-luh-ha tum₂-ma niŋ₂-nam-ma-ni i₃-kur₂
e₂ e-ne-da nu ka-aš bar nu-ŋa₂-ŋa₂
e₂...dug₃ kalam daŋal šu la₂-a
...uŋ₃ šar₂ u₃-tud numun {ŋiš}isimu₂{sar} tuku-tuku
...lugal u₃-tud nam kalam-ma tar-re
...barag-barag-bi šu-kin dab₅-be₂ ak-de₃
...rib-ba lu₂ ši-in-ga-an-tum₂-mu
...{aš}{d}aš₇-gi₄-gin₇ rib-ba ama ši-in-ga-a-an-u₃-tud
...rib-ba-ra a-ba-a igi mu-ni-in-du₈
...
iri{ki} ga-am₃ iri{ki} ga-am₃ šag₄-bi a-ba mu-zu
e₂ keš₃{ki} iri{ki} ga-am₃ šag₄-bi a-ba mu-zu
šag₄-bi ur-saŋ-ur-saŋ-e-ne si mu-un-si-sa₂-e-ne
eš-bar kiŋ₂ dug₄-ga šu gal mu-un-du₇-du₇
e₂ gud du₇-du₇-dam gu₂ am₃-ma-gur-re
e₂ gud šar₂-a al-gu₇-e
e₂ udu šar₂-a-am₃ al-gu₇-e
...ma-am₃ gu₂-bi luh-luh-ha udu šeg₁₁-e ib₂ am₃-luh-luh-e
barag-barag-e-ne gu₂-ne am₃-ma-ŋal₂-le-ne
{ŋiš}taškarin-da men an-da-gur₃-ru
{ŋiš}asal₂-gin₇ an-da-tal₂-tal₂ sal-la
hur-saŋ-da an-da-sig₇-sig₇-ga mu₂-a
keš₃{ki}gin₇ rib-ba lu₂ ši-in-ga-an-tum₂-mu
ur-saŋ-bi {aš}{d}aš₇-gi₄-gin₇ rib-ba ama ši-in-ga-u₃-tud
nin-bi {d}nin-tur₅-gin₇ rib-ba-ra a-ba-a igi mu-ni-in-du₈
e₂ 4(diš)-kam-ma
e₂ piriŋ u₃-tud šag₄-bi ur-saŋ su₃-ud
e₂ keš₃{ki} piriŋ u₃-tud šag₄-bi ur-saŋ su₃-ud
šag₄-bi ur-saŋ-ur-saŋ-e-ne si mu-un-si-sa₂
{d}nin-hur-saŋ-ŋa₂ ušumgal-am₃ šag₄ im-mi-in-tuš
{d}nin-tur₅ ama gal-la tud-tud mu-un-ŋa₂-ŋa₂
{d}šul-pa-e₃ ensi₂-ke₄ nam-en mu-un-na-ak
{aš}{d}aš₇-gi₄ ur-saŋ pisaŋ₃ mu-un-gu₇-e
{d}uru₃-maš niŋir gal edin-na mu-un-da-an-til₃
e₂ lulim gu₂ am₃-ma-gur-re
keš₃{ki}gin₇ rib-ba lu₂ ši-in-ga-tum₂-mu
ur-saŋ-bi {aš}{d}aš₇-gi₄-gin₇ rib-ba ama ši-in-ga-u₃-tud
nin-bi {d}nin-tur₅-gin₇ rib-ba-ra a-ba-a igi mu-ni-in-du₈
e₂ 5(diš)-kam-ma
e₂ ud-gin₇ ki-gal-la gub-ba
am babbar-gin₇ edin sug₂-da
e₂ nun-e ki ŋar-ra tigi-da ar₂-ra
e₂ šag₄-bi-ta lipiš kalam-ma
a-ga-bi-ta zi ki-en-gi-ra šag₄-ge si-a
kan₄-bi-ta piriŋ šu-ba nu₂-a
kan₄-bi-ta UN-gal inim ŋar-ra
e₂ ig-bi-ta kur gal gaba nu-gi₄-gi₄
{ŋiš}saŋ-kul-ta am gal-la du₇-a {ŋiš}suhub₄-bi-ta
{ŋiš}saŋ-kul-bi ur-ra lu₂...ur-mah ni₂ gur₃-ru
ŋa₂-nun ŋar-ra-bi an-ub ki-ub ŋa₂-nun e₂ ŋar-ra šukur
gi-gun₄{ki}na-bi la-ha-ma ki us₂-sa
bad₃ nun-na-bi eš₃ urim₂{ki} zu₂ keše₂-da gal
keš₃{ki}gin₇ rib-ba lu₂ ši-in-ga-an-tum₂-mu
ur-saŋ-bi {aš}{d}aš₇-gi₄-gin₇ rib-ba ama ši-in-ga-u₃-tud
nin-bi {d}nin-tur₅-ra-gin₇ rib-ba-ra a-ba-a igi mu-ni-in-du₈
e₂ 6(diš)-kam-ma
e₂ su-lim guru₃ zag dib-ba šu
e₂ igi tab an-ne₂ <unk> šag₄ <unk>
en {d}nu-dim₂-mud-e an ki-a
an nin lu₂ šeg₁₂ kalam-ma dug₃
šeg₁₂ abzu-ta kiŋ₂ gal-le-eš
gi-gun₄-na ki-tuš ni₂ dub₂-bu
si-muš₃ kug šag₄ uŋ₃-ŋa₂ saŋ zig₃
e₂ kur-kur-ra me-te-ŋal₂-la₂
keš₃{ki}gin₇ rib-ba lu₂ ši-in-ga-an-tum₂-mu
ur-saŋ-bi {aš}{d}aš₇-gi₄-gin₇ rib-ba ama ši-in-ga-u₃-tud
nin-bi {d}nin-tur₅-ra-gin₇ rib-ba-ra a-ba-a igi mu-ni-in-du₈
e₂ 8(diš)-kam-ma
e₂ kug <unk> bi agrun
e₂ keš₃{ki} kug <unk> bi agrun
e₂ en-bi {d}a-nun-na-me-eš
nu-eš₃-bi ŋiri₂ la₂ e₂-an-na-me-eš
e₂-e lugal bur-ra am₃-mi-gub
en dug₃ šag₄ eš₂ la₂ am₃-mi-in-la₂
a-tu-e ešgiri₂ šu bi₂-in-du₈
<unk> e a ur₄-a am₃-mu-e-de₆
lal₃-e ki kug-ga am₃-mi-in-tuš
enkum-e-ne šeg₁₁ ki am₃-ma-ŋal₂-le-eš
pa₄-šeš-e-ne kuš mu-un-sag₃-ge-ne
u₁₈-ru u₁₈-ru mu-ni-ib-be₂-e-ne
si am-ma-ke₄ gum₂-ga mi-ni-ib-za
{ŋiš}al-ŋar-sur₉-ra suh₃-sah₄ mi-ni-ib-za
nar {kuš}a₂-la₂-e šeg₁₁ mu-ni-ib-gi₄ hu-mu-ni-ib-be₂
tigi nun dug₃-ge mu-na-du₁₂-a niŋ₂ dug₃-ge si ba-ni-in-sa₂
e₂ al-du₃ giri₁₇-zal-bi al-dug₃
e₂ keš₃{ki} al-du₃ giri₁₇-zal-bi al-dug₃
nin-bi <unk> bi-a mu-un-tuš
{d}nin-hur-saŋ-ŋa₂ nin-bi <unk> bi-a mu-un-tuš
keš₃{ki}gin₇ rib-ba lu₂ ši-in-ga-an-tum₂-mu
ur-saŋ-bi {aš}{d}aš₇-gi₄-gin₇ rib-ba ama ši-in-ga-u₃-tud
nin-bi {d}nin-tur₅-ra-gin₇ rib-ba-ra a-ba-a igi mu-ni-in-du₈
e₂ 7(diš)-kam-ma
iri-še₃ iri-še₃ lu₂ te-a na-te
e₂ keš₃{ki} iri-še₃ lu₂ te-a na-te
ur-saŋ-bi {aš}{d}aš₇-gi₄-še₃ lu₂ te-a na-te
nin-bi {d}nin-tur₅-še₃ lu₂ te-a na-te
keš₃{ki} du₃-a {aš}{d}aš₇-gi₄ za₃-mi₂
keš₃{ki} mi₂ dug₄-ga {d}nin-tur₅-ra za₃-mi₂
e₂ 8(diš)-kam-ma

Cuneiform:
<SURFACE>
𒉇𒉣𒂊𒉇𒉣𒂊𒂍𒋫𒉆𒋫𒀊𒌓𒁺
𒀭𒂗𒆤𒉇𒉣𒂊𒂍𒋫𒉆𒋫𒀊𒌓𒁺
𒉇𒉣𒂊𒉆𒈗𒆷𒂍𒋫𒉆𒋫𒀊𒌓𒁺
𒀭𒂗𒆤𒆳𒆳𒊏𒅆𒈪𒉌𒅔𒅍𒅍𒄿
𒀭𒂗𒆤𒊏𒆳𒉎𒁀𒈬𒈾𒅍𒅍𒄿
𒀭𒌒𒁕𒐉𒀭𒂗𒆤𒊏𒄑𒊬𒁶𒈬𒈾𒅊
𒋙𒀭𒄲𒆠𒊕𒅍𒈬𒈾𒉌𒅔𒅅
𒋙𒀭𒄲𒆠𒆳𒆳𒊏𒊕𒅍𒁉
𒀭𒂗𒆤𒇷𒋙𒀭𒄲𒆠𒍠𒊩𒀀𒀭𒈠𒀊𒁉
𒀭𒊺𒉀𒉡𒅗𒀸𒁉𒅎
𒅗𒁉𒋫𒊓𒁶𒅎𒁕𒀭𒋩
𒁾𒁀𒊬𒊬𒋗𒂠𒀠𒂷𒂷
𒂍𒈹𒌧𒈠𒄞𒍽𒇶
𒂍𒋙𒀭𒄲𒆠𒈹𒌧𒈠𒄞𒍽𒇶
𒄯𒊕𒁕𒊬𒀀𒀭𒁕𒄘𒇲𒀀
𒂍𒆳𒁕𒊬𒀀𒆳𒊏𒊕𒅍𒁉
𒍪𒀊𒁶𒊑𒀀𒄯𒊕𒁶𒅊𒅊𒂵𒁯𒀀
𒋙𒀭𒄲𒆠𒁶𒆗𒁀𒇽𒅆𒅔𒂵𒁺𒈬
𒌨𒊕𒁉𒀸𒀭𒋓𒄄𒁶𒆗𒁀𒂼𒅆𒅔𒂵𒅇𒌅
𒎏𒁉𒀭𒎏𒌅𒁶𒆗𒁀𒊏𒀀𒁀𒀀𒅆𒈬𒉌𒅔𒂃
𒂍𒁹𒄰𒈠
𒂍𒄭𒆠𒄭𒂵𒆕𒀀
𒂍𒋙𒀭𒄲𒆠𒆠𒄭𒂵𒆕𒀀𒂍𒄭
𒈣𒋽𒉣𒁶𒀭𒈾𒋛𒀀𒂵
𒈣𒋽𒆬𒁶𒆍𒋛𒊑𒀀
𒈣𒀭𒈾𒁶𒈹𒆳𒆳𒊏
<unk>𒈣𒌉𒁕𒁶𒆠𒀀𒋫𒋩𒋩𒊏
𒂍𒄞𒁶𒄯𒁺𒉒𒁶𒅗𒉣𒁲
𒂍𒊮𒁉𒋫𒀚𒌧𒈠
𒀀𒂵𒁉𒋫𒍣𒆠𒂗𒄀𒊏
𒂍𒅁𒃲𒀭𒉌𒍑𒊓
𒂍𒍣𒁕𒃲𒀭𒉌𒍑𒊓
𒂍𒃞𒃲𒀭𒉌𒍑𒊓
𒂍𒀭𒌁𒀭𒈾𒀭𒉌𒍑𒊓
𒂍𒈹𒁉𒀭𒊮𒂵𒇲𒀀
𒋼𒈨𒁉𒍪𒀊𒀀𒋛𒂵
𒄑𒈪𒁉𒆳𒆳𒊏𒌋𒌆𒆷
𒂍𒀭𒉌𒆠𒃻𒊏𒀭𒂗𒆤𒇷𒍠𒊩𒅗𒂵
𒂼𒀭𒎏𒌅𒊏𒌍𒁇𒆥𒅗𒂵
𒂍𒋙𒀭𒄲𒆠𒄧𒈾𒅊𒂵
𒋙𒀭𒄲𒆠𒁶𒆗𒁀𒇽𒅆𒅔𒂵𒁺𒈬
𒌨𒊕𒁉𒀸𒀭𒋓𒄄𒁶𒆗𒁀𒂼𒅆𒅔𒂵𒅇𒌅
𒎏𒁉𒀭𒎏𒌅𒁶𒆗𒁀𒊏𒀀𒁀𒀀𒅆𒈬𒉌𒅔𒂃
𒂍𒈫𒄰𒈠
𒂍𒀭𒂠𒌋𒊹𒃷𒆠𒂠𒐊𒊹𒃷
𒂍𒀭𒂠𒌋𒌋𒃷𒆠𒂠𒐊𒌋𒃷
𒂍𒀭𒂠𒄋𒆠𒂠𒇻𒅆
𒂍𒀭𒂠𒊾𒁇𒆠𒂠𒁰𒈦
𒂍𒀭𒂠𒊾𒁇𒁯𒀀𒆠𒂠𒁰𒈦𒅊𒂵
𒂍𒀭𒂠𒈲𒅥𒄷𒁶𒅊𒂵𒆠𒂠<unk>𒄷𒁶𒀀𒂊𒋙𒀀
𒂍𒀭𒂠𒌓𒁶𒌓𒁺𒀀𒆠𒂠𒌓𒀭𒋀𒆠𒁶𒁖𒂵
𒂍𒀭𒂠𒋖𒄑𒂄𒆠𒂠𒄑𒂅𒀀𒀭
𒂍𒀭𒂠𒆳𒊏𒀀𒀭𒆠𒂠𒅂𒈠𒀀𒀭
𒂍𒀭𒂠𒐈𒄰𒁉𒈾𒉆
𒋙𒀭𒄲𒆠𒁶𒆗𒁀𒇽𒅆𒅔𒂵𒀭𒁺𒈬
𒌨𒊕𒁉𒀸𒀭𒋓𒄄𒁶𒆗𒁀𒂼𒅆𒅔𒂵𒅇𒌅
𒎏𒁉𒀭𒎏𒌅𒁶𒆗𒁀𒊏𒀀𒁀𒀀𒅆𒈬𒉌𒅔𒂃
𒂍𒐈𒄰𒈠
...𒉎𒃲𒅆𒊑𒀭𒉌𒈬𒈤𒄷𒈿
...𒆳𒃲𒀭𒂗𒆤𒇷𒉆𒈠𒉌𒃲𒋻𒊑
...𒀉𒉣𒅅𒀭𒀀𒉣𒆤𒉈𒌧𒃌𒋧𒈬
𒂍𒆠𒆪𒉎𒂀𒁍𒀭𒃲𒂊𒉈
𒂍𒀭𒆠𒁉𒁕𒄑𒄯𒁉𒉌𒄯𒈨𒂖𒋗𒁀𒂊...
𒂍𒌧𒆠𒃻𒊏𒍠𒃻𒊏𒍑𒊓
𒂍𒆳𒃶𒅅𒅗𒉌𒌓𒉌𒉌𒇷
𒂍𒀭𒎏𒄯𒊕𒂷𒍣𒌧𒈠𒆠𒁉𒂠𒃻
𒂍𒄯𒊕𒃲𒋗𒈛𒄩𒁺𒈠𒃻𒉆𒈠𒉌𒉌𒉽
𒂍𒂊𒉈𒁕𒉡𒅗𒀸𒁇𒉡𒂷𒂷
𒂍...𒄭𒌧𒂼𒋗𒇲𒀀
...𒌧𒊹𒅇𒌅𒆰𒄑𒄢𒊬𒌇𒌇
...𒈗𒅇𒌅𒉆𒌧𒈠𒋻𒊑
...𒁈𒁈𒁉𒋗𒆥𒆪𒁉𒀝𒉈
...𒆗𒁀𒇽𒅆𒅔𒂵𒀭𒁺𒈬
...𒀸𒀭𒋓𒄄𒁶𒆗𒁀𒂼𒅆𒅔𒂵𒀀𒀭𒅇𒌅
...𒆗𒁀𒊏𒀀𒁀𒀀𒅆𒈬𒉌𒅔𒂃
...
𒌷𒆠𒂵𒀀𒀭𒌷𒆠𒂵𒀀𒀭𒊮𒁉𒀀𒁀𒈬𒍪
𒂍𒋙𒀭𒄲𒆠𒌷𒆠𒂵𒀀𒀭𒊮𒁉𒀀𒁀𒈬𒍪
𒊮𒁉𒌨𒊕𒌨𒊕𒂊𒉈𒋛𒈬𒌧𒋛𒁲𒂊𒉈
𒌍𒁇𒆥𒅗𒂵𒋗𒃲𒈬𒌧𒌌𒌌
𒂍𒄞𒌌𒌌𒁮𒄘𒀀𒀭𒈠𒄥𒊑
𒂍𒄞𒊹𒀀𒀠𒅥𒂊
𒂍𒇻𒊹𒀀𒀀𒀭𒀠𒅥𒂊
...𒈠𒀀𒀭𒄘𒁉𒈛𒈛𒄩𒇻𒅝𒂊𒌈𒀀𒀭𒈛𒈛𒂊
𒁈𒁈𒂊𒉈𒄘𒉈𒀀𒀭𒈠𒅅𒇷𒉈
𒄑𒌆𒁕𒃞𒀭𒁕𒅍𒊒
𒄑𒀀𒌅𒃮𒇺𒁶𒀭𒁕𒉿𒉿𒊩𒆷
𒄯𒊕𒁕𒀭𒁕𒅊𒅊𒂵𒊬𒀀
𒋙𒀭𒄲𒆠𒁶𒆗𒁀𒇽𒅆𒅔𒂵𒀭𒁺𒈬
𒌨𒊕𒁉𒀸𒀭𒋓𒄄𒁶𒆗𒁀𒂼𒅆𒅔𒂵𒅇𒌅
𒎏𒁉𒀭𒎏𒌅𒁶𒆗𒁀𒊏𒀀𒁀𒀀𒅆𒈬𒉌𒅔𒂃
𒂍𒐉𒄰𒈠
𒂍𒊊𒅇𒌅𒊮𒁉𒌨𒊕𒋤𒌓
𒂍𒋙𒀭𒄲𒆠𒊊𒅇𒌅𒊮𒁉𒌨𒊕𒋤𒌓
𒊮𒁉𒌨𒊕𒌨𒊕𒂊𒉈𒋛𒈬𒌧𒋛𒁲
𒀭𒎏𒄯𒊕𒂷𒃲𒁔𒀀𒀭𒊮𒅎𒈪𒅔𒆪
𒀭𒎏𒌅𒂼𒃲𒆷𒌅𒌅𒈬𒌧𒂷𒂷
𒀭𒂄𒉺𒌓𒁺𒉺𒋼𒋛𒆤𒉆𒂗𒈬𒌧𒈾𒀝
𒀸𒀭𒋓𒄄𒌨𒊕𒋄𒈬𒌧𒅥𒂊
𒀭𒌶𒈦𒂇𒃲𒂔𒈾𒈬𒌧𒁕𒀭𒋾
𒂍𒄎𒄘𒀀𒀭𒈠𒄥𒊑
𒋙𒀭𒄲𒆠𒁶𒆗𒁀𒇽𒅆𒅔𒂵𒁺𒈬
𒌨𒊕𒁉𒀸𒀭𒋓𒄄𒁶𒆗𒁀𒂼𒅆𒅔𒂵𒅇𒌅
𒎏𒁉𒀭𒎏𒌅𒁶𒆗𒁀𒊏𒀀𒁀𒀀𒅆𒈬𒉌𒅔𒂃
𒂍𒐊𒄰𒈠
𒂍𒌓𒁶𒆠𒃲𒆷𒁺𒁀
𒄠𒌓𒁶𒂔𒁻𒁕
𒂍𒉣𒂊𒆠𒃻𒊏𒁆𒈜𒁕𒌒𒊏
𒂍𒊮𒁉𒋫𒀚𒌧𒈠
𒀀𒂵𒁉𒋫𒍣𒆠𒂗𒄀𒊏𒊮𒄀𒋛𒀀
𒆍𒁉𒋫𒊊𒋗𒁀𒈿𒀀
𒆍𒁉𒋫𒌧𒃲𒅗𒃻𒊏
𒂍𒅅𒁉𒋫𒆳𒃲𒃮𒉡𒄄𒄄
𒄑𒊕𒆰𒋫𒄠𒃲𒆷𒌌𒀀𒄑𒋗𒁲𒌍𒁉𒋫
𒄑𒊕𒆰𒁉𒌨𒊏𒇽...𒌨𒈤𒉎𒅍𒊒
𒂷𒉣𒃻𒊏𒁉𒀭𒌒𒆠𒌒𒂷𒉣𒂍𒃻𒊏𒅆𒆕
𒄀𒀕𒆠𒈾𒁉𒆷𒄩𒈠𒆠𒍑𒊓
𒂦𒉣𒈾𒁉𒀊𒋀𒀕𒆠𒅗𒆟𒁕𒃲
𒋙𒀭𒄲𒆠𒁶𒆗𒁀𒇽𒅆𒅔𒂵𒀭𒁺𒈬
𒌨𒊕𒁉𒀸𒀭𒋓𒄄𒁶𒆗𒁀𒂼𒅆𒅔𒂵𒅇𒌅
𒎏𒁉𒀭𒎏𒌅𒊏𒁶𒆗𒁀𒊏𒀀𒁀𒀀𒅆𒈬𒉌𒅔𒂃
𒂍𒐋𒄰𒈠
𒂍𒋢𒅆𒅍𒍠𒁳𒁀𒋗
𒂍𒅆𒋰𒀭𒉌<unk>𒊮<unk>
𒂗𒀭𒉡𒁶𒄷𒄭𒂊𒀭𒆠𒀀
𒀭𒎏𒇽𒋞𒌧𒈠𒄭
𒋞𒍪𒀊𒋫𒆥𒃲𒇷𒌍
𒄀𒀕𒈾𒆠𒆪𒉎𒂀𒁍
𒋛𒈹𒆬𒊮𒌧𒂷𒊕𒍣
𒂍𒆳𒆳𒊏𒈨𒋼𒅅𒇲
𒋙𒀭𒄲𒆠𒁶𒆗𒁀𒇽𒅆𒅔𒂵𒀭𒁺𒈬
𒌨𒊕𒁉𒀸𒀭𒋓𒄄𒁶𒆗𒁀𒂼𒅆𒅔𒂵𒅇𒌅
𒎏𒁉𒀭𒎏𒌅𒊏𒁶𒆗𒁀𒊏𒀀𒁀𒀀𒅆𒈬𒉌𒅔𒂃
𒂍𒐍𒄰𒈠
𒂍𒆬<unk>𒁉𒂍𒉣
𒂍𒋙𒀭𒄲𒆠𒆬<unk>𒁉𒂍𒉣
𒂍𒂗𒁉𒀭𒀀𒉣𒈾𒈨𒌍
𒉡𒀊𒁉𒄈𒇲𒂍𒀭𒈾𒈨𒌍
𒂍𒂊𒈗𒁓𒊏𒀀𒀭𒈪𒁺
𒂗𒄭𒊮𒂠𒇲𒀀𒀭𒈪𒅔𒇲
𒀀𒌅𒂊𒂙𒋗𒉈𒅔𒂃
<unk>𒂊𒀀𒌴𒀀𒀀𒀭𒈬𒂊𒁺
𒋭𒂊𒆠𒆬𒂵𒀀𒀭𒈪𒅔𒆪
𒂗𒉽𒅊𒉣𒈨𒂬𒂊𒉈𒅝𒆠𒀀𒀭𒈠𒅅𒇷𒌍
𒉽𒋀𒂊𒉈𒋢𒈬𒌧𒉺𒄀𒉈
𒍇𒊒𒍇𒊒𒈬𒉌𒅁𒁉𒂊𒉈
𒋛𒄠𒈠𒆤𒈝𒂵𒈪𒉌𒅁𒍝
𒄑𒀠𒃻𒋪𒊏𒄗𒄗𒈪𒉌𒅁𒍝
𒈜𒋢𒀉𒇲𒂊𒅝𒈬𒉌𒅁𒄄𒄷𒈬𒉌𒅁𒁉
𒁆𒈜𒉣𒄭𒄀𒈬𒈾𒌇𒀀𒃻𒄭𒄀𒋛𒁀𒉌𒅔𒁲
𒂍𒀠𒆕𒅗𒉌𒁉𒀠𒄭
𒂍𒋙𒀭𒄲𒆠𒀠𒆕𒅗𒉌𒁉𒀠𒄭
𒎏𒁉<unk>𒁉𒀀𒈬𒌧𒆪
𒀭𒎏𒄯𒊕𒂷𒎏𒁉<unk>𒁉𒀀𒈬𒌧𒆪
𒋙𒀭𒄲𒆠𒁶𒆗𒁀𒇽𒅆𒅔𒂵𒀭𒁺𒈬
𒌨𒊕𒁉𒀸𒀭𒋓𒄄𒁶𒆗𒁀𒂼𒅆𒅔𒂵𒅇𒌅
𒎏𒁉𒀭𒎏𒌅𒊏𒁶𒆗𒁀𒊏𒀀𒁀𒀀𒅆𒈬𒉌𒅔𒂃
𒂍𒐌𒄰𒈠
𒌷𒂠𒌷𒂠𒇽𒋼𒀀𒈾𒋼
𒂍𒋙𒀭𒄲𒆠𒌷𒂠𒇽𒋼𒀀𒈾𒋼
𒌨𒊕𒁉𒀸𒀭𒋓𒄄𒂠𒇽𒋼𒀀𒈾𒋼
𒎏𒁉𒀭𒎏𒌅𒂠𒇽𒋼𒀀𒈾𒋼
𒋙𒀭𒄲𒆠𒆕𒀀𒀸𒀭𒋓𒄄𒍠𒊩
𒋙𒀭𒄲𒆠𒊩𒅗𒂵𒀭𒎏𒌅𒊏𒍠𒊩
𒂍𒐍𒄰𒈠